PIC-hoof bedank ná getuienis oor VBS-bankDie Openbare Beleggingskorporasie (PIC) het Vrydag gesê sy hoof van regsadvies en nakoming, Ernest Nesana, het met onmiddellike effek bedank ná hy tydens die ondersoek oor VBS Mutual Bank getuig het. “Sy bedanking is met onmiddellike effek en die PIC het dit aanvaar,” het Deon Botha, hoof van korporatiewe sake by Afrika se grootste beleggingsbestuurder, gesê. Aldus Botha het die PIC bewus geword van ernstige bewerings van onbehoorlike gedrag van Nesane ná sy getuienis voor die verhoor. Hy was een van twee direkteure wat deur die PIC afgevaardig is om sake by die omstrede bank te bestuur voor dit in Maart deur die Suid-Afrikaanse Reserwebank onder kuratorskap geplaas is. Die ander direkteur, Paul Magula, is vroeër vanjaar afgedank ná ŉ dissiplinêre verhoor en hy skuldig bevind is op alle aanklagte. Botha het gesê die PIC is besorg dat twee senior lede, wat toevertrou is daarmee om seker te maak dat VBS Mutual Bank aan die hoogste etiese standaarde voldoen, in hul “persoonlike kapasiteit” geïmpliseer is in oortreding. ŉ Forensiese ondersoek sal gedoen word oor alle transaksies wat met die 25%-aandeelhouding in VBS verband hou. Hy het bygevoeg daar is bewerings dat ŉ PIC-beampte omkoopgeld aanvaar het om ŉ lening van R350 miljoen aan VBS toe te staan.